贈文潛甥楊克一學文與可畫竹求詩
作者：晁補之
朝代：宋

paragraphs: 與可畫竹時，胸中有成竹。
經營似春雨，滋長地中綠。
興來雷出土，萬籜起崖谷。
君今似與可，神會久已熟。
吾觀古管葛，王霸在心曲。
遭時見毫髮，便可驚世俗。
文章亦技爾，詎可枝葉續。
穿楊有先中，未發猿擁木。
詞林君張舅，此理妙觀燭。
君從問輪扁，何用知聖讀。